钦定古今图书集成/理学汇编/学行典/第086卷 > 王阳明集 > 《与辰中诸生书》
## 钦定古今图书集成/理学汇编/学行典/第086卷 > 王阳明集 > 《与辰中诸生书》

绝学之馀，求道者少，一齐众楚，最易摇夺。自非豪杰鲜有卓然不变者。诸友宜相砥砺夹持，务期有成。近
世士夫亦有稍知求道者，皆因实德未成而先揭标
榜，以来世俗之谤，是以往往隳堕无立，反为斯道之
梗。诸友宜以是为鉴，刊落声华，务于切己处著实用
力。前《在寺中》所云：“静坐事，非欲坐禅入定。盖因吾辈”
平日为事物纷挐，未知为己，欲以此补小学收放心
一段工夫耳。明道云：“才学便须知有著力处，既学便
须知有得力处，诸友宜于此处著力，方有进步，异时
始有得力处也。”学要鞭辟近里著己，君子之道，暗然
而日章。为名与为利，虽清浊不同，然其利心则一谦
受益，不求异于人，而求同于理。此数语宜书之壁间，
常目在之。举业不患妨功，惟患夺志。只如前日所约，
循循为之，亦自两无相碍。所谓知得洒扫应对，便是
精义入神也。